ROZHODNUTIE KOMISIE
z 15. mája 2007
o pridelení dodatočných dní rybolovu Belgicku v zónach ICES IV, VIIa a VIId
[oznámené pod číslom K(2007) 2072]
(Iba holandské a francúzske znenie je autentické)
(Text s významom pre EHP)
(2007/342/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na bod 10 jeho prílohy II A,
so zreteľom na žiadosť, ktorú podalo Belgicko,
keďže:
(1)
V bode 8 prílohy II A k nariadeniu (ES) č. 41/2007 sa stanovuje maximálny počet dní, počas ktorých plavidlá Spoločenstva s celkovou dĺžkou 10 alebo viac metrov prepravujúce na palube vlečné siete s rozperným brvnom, ktorých veľkosť ôk sa rovná 80 mm alebo je väčšia, môžu byť prítomné v Skagerraku, v zónach ICES IV a VIId a vo vodách ES zóny ICES IIa, v rámci zóny ICES VIIa a zóny ICES VIa od 1. februára 2007 do 31. januára 2008.
(2)
V bode 10 prílohy II A k nariadeniu (ES) č. 41/2007 sa umožňuje Komisii na základe žiadosti členského štátu prideliť dodatočný počet dní rybolovu, počas ktorých môže byť plavidlo prítomné v danej zemepisnej oblasti, ak preváža na palube takéto vlečné siete s rozperným brvnom, a to na základe trvalých vyradení rybárskych plavidiel z prevádzky, ku ktorým došlo od 1. januára 2002.
(3)
Belgicko predložilo 19. decembra 2006 a 30. januára 2007 údaje, ktoré preukazujú, že plavidlá, ktoré ukončili svoju činnosť k 1. januáru 2002, uskutočnili 11,11 % výlovu uskutočneného v roku 2001 belgickými plavidlami prevážajúcimi na palube vlečné siete s rozperným brvnom s veľkosťou ôk 80 mm alebo väčšou v rámci danej zemepisnej oblasti. Keďže sa dodatočné dni počas požadovaného obdobia nemôžu prideliť, dodatočné dni sa musia prideliť v období od 1. februára 2007 do 31. januára 2008, a to na základe nariadenia (ES) č. 41/2007.
(4)
S ohľadom na predložené údaje pre plavidlá prepravujúce na palube vlečné siete s rozperným brvnom rybárskeho výstroja kategórie 4.1.b.i by sa malo prideliť dodatočných 15 dní rybolovu, pre plavidlá prepravujúce na palube vlečné siete s rozperným brvnom rybárskeho výstroja kategórie 4.1.b.ii, 4.1.b.iii a 4.1.b.iv by sa malo prideliť dodatočných 16 dní rybolovu, a tieto by sa mali prideliť Belgicku počas obdobia uplatňovania článku 7 nariadenia (ES) č. 41/2007, a to v období od 1. februára 2007 do 31. januára 2008.
(5)
Opatrenia stanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
1. Maximálny počet dní, počas ktorých rybárska loď plávajúca pod vlajkou Belgicka a prepravujúca vlečné siete s rozperným brvnom uvedené v bode 4.1.b.i prílohy II A k nariadeniu (ES) č. 41/2007 môže byť prítomná v zónach ICES IV, VIIa a VIId ustanovených v tabuľke I tejto prílohy, sa zvýši o 15 dní rybolovu.
2. Maximálny počet dní, počas ktorých rybárska loď plávajúca pod vlajkou Belgicka a prepravujúca vlečné siete s rozperným brvnom uvedené v bode 4.1.b.ii, 4.1.b.iii a 4.1.b.iv prílohy II A k nariadeniu (ES) č. 41/2007 môže byť prítomná v zónach ICES IV, VIIa a VIId ustanovených v tabuľke I tejto prílohy, v prípadoch, keď nie sú ustanovené žiadne osobitné podmienky uvedené v bode 8.1. tejto prílohy, sa zvýši o 16 dní rybolovu.
Článok 2
Toto rozhodnutie je určené Belgickému kráľovstvu.
V Bruseli 15. mája 2007